KIRJALLINEN KYSYMYS E-2973/01 esittäjä(t): Vitaliano Gemelli (PPE-DE) komissiolle. Euroopan komission pääjohtajien ja varapääjohtajien valintaperusteet.



Virallinen lehti nro 147 E , 20/06/2002 s. 0071 - 0072



KIRJALLINEN KYSYMYS E-2973/01 esittäjä(t): Vitaliano Gemelli (PPE-DE) komissiolle (26. lokakuuta 2001) Aihe: Euroopan komission pääjohtajien ja varapääjohtajien valintaperusteet Euroopan yhteisöjen virkamiesten henkilöstösäännöissä määrätään, että mitään virkaa ei voida varata tietyn jäsenvaltion kansalaisille. Samaten henkilöstösäännöissä määrätään, että kaikilla unionin toimielimillä on velvollisuus varmistaa, että niiden työntekijät on otettu palvelukseen unionin jäsenvaltioiden joukosta maantieteellisesti mahdollisimman laajalta alueelta. Edellä olevan perusteella haluaisin tietää, millä perusteilla pääjohtajat ja varapääjohtajat on valittu? Lisäksi haluaisin luettelon kaikista pääjohtajista ja varapääjohtajista, jotka tällä hetkellä ovat palveluksessa, sekä heidän tehtävistään, kansalaisuudestaan, iästään ja virkaiästään. Onko mahdollista saada samat tiedot myös muista Euroopan komission johtajista (johtajat ja jaostopäälliköt)? Neil Kinnockin komission puolesta antama vastaus (13. joulukuuta 2001) Komissio noudattaa johdonmukaisesti periaatettaan, jonka mukaan virkamiehet rekrytoidaan maantieteellisesti mahdollisimman laajalta alueelta unionin jäsenvaltioiden kansalaisten joukosta. Tämä tarkoittaa, kuten komission 21. päivänä joulukuuta 2000 tekemässä päätöksessä(1) todetaan, että ylimpien virkamiesten nimityksissä olisi vältettävä vakavaa ja pysyvää jotakin kansallisuutta koskevaa epätasapainoa. Siinä vahvistetaan myös uudelleen henkilöstösääntöjen 27 artiklan määräys, että mitään toimia ei varata minkään tietyn jäsenvaltion kansalaisille. Lisäksi päätöksessä säädetään, että koko menettelyssä on noudatettava niitä periaatteita ja tavoitteita, joista komissio on päättänyt toimintaperiaatteessaan naisten ja miesten yhtäläisistä mahdollisuuksista ja naisten ylentämisestä päättäviin virkoihin. Joulukuussa 2000 tehdyn päätöksen jälkeen on otettu käyttöön toimenpiteitä, joilla edelleen lujitetaan niitä menettelyjä, joilla virkamiehiä valitaan ja asetetaan ehdolle ylimpiin toimiin, jotta varmistetaan pätevimpien ja ansioituneimpien hakijoiden nimittäminen samoin kuin se, että heidän suoriutumisensa johtotehtävissä otetaan asianmukaisesti huomioon. Avoimien toimien julkaiseminen antaa ensinnäkin komissiolle parhaat takuut sopivimpien ehdokkaiden löytämisestä toimiin avoimesti, samalla kuin virkamiehillä on parhaat mahdollisuudet hakea toimia, joihin he uskovat olevansa päteviä. Toiseksi komissio on havainnut, että avoimia toimia koskevia ilmoituksia ja hakijoille tiedottamista voidaan parantaa ja että useampia sisäisiä hakijoita voidaan kannustaa hakemaan toimia. Kaikissa näissä asioissa on edistytty. Kolmanneksi nimitysmenettelyjä parannetaan edelleen sen yleistavoitteen saavuttamiseksi, että komissio voi rekrytoida kyseiseen tehtävään parhaan henkilön tavalla, joka vastaa komission henkilöstöpolitiikkaa ja on kaikkien toimielinten etujen mukaista. Tämä tarkoittaa muun muassa rekrytoitavan henkilön profiilin selkeää määrittelemistä mukaan lukien johtamiskokemusta ja koulutusta koskevat erityisvaatimukset. Komissiolla on nykyään käytettävissään ulkopuolisia konsultteja, jotka auttavat yksittäisten toimien profiilien laadinnassa. Parhaan hakijan tunnistaminen on helpottunut, sillä käyttöön on otettu komission nimittämiä esittelijöitä, jotka ovat henkilökohtaisesti vastuussa nimitysmenettelyn seuraamisesta sitä koskevasta ilmoituksesta komission lopulliseen päätökseen asti. Lisäksi jokin aika sitten on nimitetty päätoiminen ja pysyvä A2-tason esittelijä henkilöstön ja hallinnon pääosastoon. Hänen tehtävänään on valvoa kunkin johtavaan toimeen nimitettävän valinta- ja rekrytointimenettelyä. Lisäksi ulkopuoliset valinta- ja rekrytointimenettelyyn erikoistuneet konsultit ovat hyödyllisiä, koska he lujittavat nimityksiä käsittelevän neuvoa-antavan komitean (CCA) haastateltaviksi kutsuttavien hakijoiden esivalintamenettelyn täsmällisyyttä ja objektiivisuutta. Kirjallisten hakemusten perusteella konsultit auttavat kaikkien hakijoiden järjestelmällisessä arvioinnissa ennen CCA:n työn alkamista. Nimityksiä käsittelevän neuvoa-antavan komitean tärkein tehtävä on toimia haastattelu- ja arviointilautakuntana, joka voi suositella parhaita hakijoita komission jäsenille, jotka ovat vastuussa nimitysehdotuksen teosta komission kollegiolle. Lopullisen päätöksen siitä, kuka parhaiten soveltuu tehtävään, tekee komissio itse. Toinen kysymys on, missä määrin ulkopuolisia asiantuntijoita ja konsultteja voidaan ottaa mukaan CCA:han auttamaan haastattelumenettelyssä. Henkilöstökonsultin osallistuminen komitean työhön viimeisten 18 kuukauden aikana samoin kuin tiettyjen teknisten asiantuntijoiden osallistuminen tiettyjen nimitysten kohdalla on osoittautunut hyödylliseksi. Luettelo pääjohtajista ja varapääjohtajista (tai heitä arvoltaan vastaavista virkamiehistä) toimitetaan suoraan arvoisalle parlamentin jäsenelle ja parlamentin sihteeristöön. Parlamentin jäsenelle ja parlamentin sihteeristöön toimitetaan myös samanlainen luettelo johtajista ja yksikönpäälliköistä. (1) SEC(2000) 2305.